Die ruimtetydperk is 'n periode wat die aktiwiteite rakende die ruimtewedloop, ruimteverkenning, ruimtetegnologie en die kulturele ontwikkelings wat deur hierdie gebeure beïnvloed is, insluit. Die begin van die ruimtydperk word oor die algemeen beskou as die lansering van Spoetnik 1 in 1957.
Die ruimtetydperk het begin met die ontwikkeling van verskillende tegnologieë wat saamgevoeg is met die lansering van Spoetnik 1 op 4 Oktober 1957 deur die Sowjetunie. Dit was die wêreld se eerste kunsmatige satelliet wat binne 98,1 minute om die aarde wentel en 83 kg geweeg het. Die bekendstelling van Spoetnik 1 het die begin met 'n nuwe era van politieke, wetenskaplike en tegnologiese prestasies geloods wat bekend geword het as die ruimtydperk.
Die ruimtetydperk is gekenmerk deur 'n vinnige ontwikkeling van nuwe tegnologie in 'n noue wedloop meestal tussen die Verenigde State en die Sowjetunie. Vinnige vordering is gemaak in vuurpyle, materiaalwetenskap, rekenaars en ander gebiede. Baie van die tegnologie wat oorspronklik vir ruimtetoepassings ontwikkel is, is in ander terreine aangewend en bykomende gebruike is gevind. Geheue-skuim is 'n voorbeeld hiervan.
Die ruimtetydperk bereik sy hoogtepunt met die Apollo-program, wat die verbeelding van 'n groot deel van die wêreldbevolking aangegryp het. Die maanlanding van Apollo 11 is deur meer as 500 miljoen mense oor die hele wêreld dopgehou en word wyd erken as een van die belangrikste oomblikke van die 20ste eeu. Sedertdien het die publieke aandag grootliks na ander gebiede verskuif.
In die vroeë 21ste eeu is die Ansari X-pryskompetisie gestig om te help met die begin van die private ruimte vlugte, wat in 2004 deur Space Ship One gewen is, wat die eerste ruimtetuig geword het wat nie deur 'n regeringsagentskap befonds is nie.
Wat die Amerikaanse ruimteprogram betref, is die NASA tans besig om 'n diepruimte-kapsiele met die naam Orion te bou. NASA se doel met hierdie nuwe ruimtekapsule is om mense na Mars te vervoer. Die Orion-ruimtetuig sal in die vroeë 2020's voltooi wees. NASA hoop dat hierdie missie 'n begin sal wees wat 'n "nuwe era van ruimteverkenning sal inlei."